|  |  |
| --- | --- |
|  | EELNÕU  05.06.2024 |
| Määrus  **Veise-, sea- ja lambarümpade kvaliteediklasside määramise täpsemad nõuded ning kvaliteediklasside määramiseks tunnustamise kord** |  |

Määrus kehtestatakse Euroopa Liidu ühise põllumajanduspoliitika rakendamise seaduse § 87 lõigete 2 ja 4, komisjoni delegeeritud määruse (EL) 2017/1182, millega täiendatakse Euroopa Parlamendi ja nõukogu määrust (EL) nr 1308/2013 liidu veise-, sea- ja lambarümpade klassifitseerimisskaalade ning teatavatesse kategooriatesse kuuluvate rümpade ja elusloomade turuhindadest teatamise osas (ELT L 171, 04.07.2017, lk 74–99), artikli 2 lõigete 1 ja 3 ning artikli 8 lõike 7 ning komisjoni rakendusmääruse (EL) 2017/1184, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad seoses liidu veise-, sea- ja lambarümpade klassifitseerimisskaaladega ning teatavatesse kategooriatesse kuuluvate rümpade ja elusloomade turuhindadest teatamisega (ELT L 171, 04.07.2017,   
lk 103‒112), artikli 1 lõike 2 ning artikli 3 lõike 2 punkti c alusel.

§ 1. Määruse reguleerimisala

Määrusega kehtestatakse Euroopa Parlamendi ja nõukogu määruse (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671–854), artiklis 10 nimetatud turukorraldusabinõu (edaspidi *veise-, sea- ja lambarümba kvaliteediklassi määramine*) rakendamise täpsem kord ulatuses, mida ei ole kehtestatud Euroopa Liidu määrusega.

**§ 2.** **Kvaliteediklassimääramise piirmäärad** **ning veise-, sea- ja** **lambarümba kvaliteediklassi** **määramiseks esitamine**

(1) Kvaliteediklassidesse määratakse toidukõlblikuks tunnistatud veise-, sea- ja lambarümbad lihakäitlemisettevõttes, kus tapetakse aastas keskmiselt:

1) rohkem kui 55 kaheksa kuu vanust või vanemat veist nädalas;

2) rohkem kui 200 nuumsiga nädalas;

3) rohkem kui 80 lammast nädalas.

(2) Euroopa Parlamendi ja nõukogu määruse (EL) nr 1308/2013 IV lisa punkti A I alapunktis nimetatud rümp ja poolrümp (edaspidi koos *veiserümp*) esitatakse kvaliteediklassi määramiseks ja kaalumiseks sama punkti IV alapunktis sätestatud nõuete kohaselt.

(3) Euroopa Parlamendi ja nõukogu määruse (EL) nr 1308/2013 IV lisa punkti C I alapunktis nimetatud rümp ja poolrümp (edaspidi koos *lambarümp*) esitatakse kvaliteediklassi määramiseks ja kaalumiseks sama punkti IV alapunktis sätestatud nõuete kohaselt.

(4) Euroopa Parlamendi ja nõukogu määruse (EL) nr 1308/2013 IV lisa punkti B I alapunktis nimetatud rümp, millelt on eemaldatud pea, esijalad ja saba (edaspidi *searümp*), esitatakse kvaliteediklassi määramiseks ja kaalumiseks sama punkti III alapunktis sätestatud nõuete kohaselt.

(5) Searümpade noteeringute võrreldavatele alustele viimiseks korrutatakse § 2 lõikes 1 nimetatud lihakäitlemisettevõttes registreeritav tapamass 1,07ga komisjoni otsuse 2005/308/EÜ searümpade liigitusmeetodite lubamise kohta Eestis (ELT L 98, 16.04.2005,   
 lk 44–46) artikli 2 kohaselt.

**§ 3. Veise-, sea- ja lambarümba kvaliteediklasside määramine**

(1) Veiserümba kategooria ja kvaliteediklass määratakse Euroopa Parlamendi ja nõukogu määruse (EL) nr 1308/2013 IV lisa punkti A II ja III alapunktis ning komisjoni delegeeritud määruse (EL) 2017/1182 artiklis 3 nimetatud kategooriate ja klasside kohaselt. Lisaks võib veiserümba kvaliteediklassi määramisel kasutada alamklasse.

(2) Kui veiserümba lihakus või rasvasus on Euroopa Parlamendi ja nõukogu määruse (EL) nr 1308/2013 IV lisa punkti A III alapunktis nimetatud lihakus- või rasvasusklassi keskmisest suurem, märgitakse lihakus- või rasvasusklassi tähisele juurde „+“. Kui veiserümba lihakus või rasvasus on samas alapunktis nimetatud lihakus- või rasvasusklassi keskmisest väiksem, märgitakse lihakus- või rasvasusklassi tähisele juurde „–“.

(3) Veiserümba kvaliteediklass on määratud lubatud vea piires, kui Euroopa Liidu ühise põllumajanduspoliitika rakendamise seaduse § 87 lõikes 3 nimetatud isik on määranud kvaliteediklassi valesti kuni viiendikul kontrollitud veiserümpadest.

(4) Searümba kvaliteediklass määratakse Euroopa Parlamendi ja nõukogu määruse (EL) nr 1308/2013 IV lisa punkti B II alapunktis nimetatud klasside kohaselt. Searümba kvaliteediklassi määramiseks kasutatakse tailihamõõturit, mille tüübile vastav tailihasisalduse arvutamise valem on avaldatud Põllumajandus- ja Toiduameti (edaspidi *PTA*) veebilehel.

(5) Lambarümba kvaliteediklass määratakse Euroopa Parlamendi ja nõukogu määruse (EL)   
 nr 1308/2013 IV lisa punkti C III alapunkti kohaselt.

**§ 4. Veise-, sea- ja lambarümba märgistamine ning teatise esitamine**

(1) Kvaliteediklassi määramise korral märgistatakse veise-, sea- või lambarümp komisjoni delegeeritud määruse (EL) 2017/1182 artikli 8 kohaselt templijäljendi või etiketiga, millele on lisaks sama artikli lõikes 2 nimetatud andmetele märgitud ka veise-, sea- või lambarümba tapanumber, tapamass, selle määramise kuupäev ja kvaliteediklasse määranud Euroopa Liidu ühise põllumajanduspoliitika rakendamise seaduse § 87 lõikes 3 nimetatud isiku tunnustamise number.

(2) Lisaks lõikes 1 nimetatud andmetele märgitakse veise- ja lambarümba templijäljendil või etiketil põllumajandusloomade registrisse kantud veise või lamba identifitseerimisnumber.

(3) Veise-, sea- või lambarümpi ei pea kvaliteediklassi määramise korral märgistama, kui iga rümba kohta on koostatud komisjoni delegeeritud määruse (EL) 2017/1182 artikli 8 lõike 6 punktis a sätestatud nõuete kohane protokoll ja kõik rümbad tükeldatakse samas lihakäitlemisettevõttes.

(4) Komisjoni rakendusmääruse (EL) 2017/1184 artikli 1 lõikes 1 nimetatud teatises märgitakse kvaliteediklassidesse määratud veise- või lambarümba kohta looma põllumajandusloomade registrisse kantud identifitseerimisnumber.

**§ 5. Veise-, sea- ja lambarümba kvaliteediklassi määramise kontroll**

(1) PTA teeb § 2 lõikes 1 nimetatud lihakäitlemisettevõttes komisjoni rakendusmääruse (EL) 2017/1184 artikli 3 lõikes 2 nimetatud kohapealseid kontrolle vähemalt kaks korda iga kolme kuu järel.

(2) Kui lihakäitlemisettevõttes, kus määratakse kvaliteediklasse, tapetakse aastas keskmiselt vähem loomi, kui on nimetatud § 2 lõikes 1, teeb PTA komisjoni rakendusmääruse (EL) 2017/1184 artikli 3 lõikes 1 nimetatud kohapealseid kontrolle riskihindamise alusel.

(3) Lõikes 1 nimetatud kohapealse kontrolli ajal peab kontrollima vähemalt 40 juhuslikult valitud rümpa või kõiki rümpi, kui kontrolli ajal on ettevõttes vähem kui 40 rümpa.

**§ 6. Veise-, sea- ja lambarümba kvaliteediklassi määramiseks tunnustamise kord**

(1) Euroopa Liidu ühise põllumajanduspoliitika rakendamise seaduse § 87 lõikes 3 nimetatud tunnustuse saamiseks esitab isik PTA‑le taotluse elektrooniliselt või kirjalikult paberil ja läbib samas lõikes nimetatud koolituse.

(2) Euroopa Liidu ühise põllumajanduspoliitika rakendamise seaduse § 87 lõikes 3 nimetatud tunnustus antakse isikule, kes on läbinud samas lõikes nimetatud ja PTA korraldatud koolituse ning vastanud koolituse osana sooritatud eksamil õigesti vähemalt 80 protsendile küsimustest ja määranud kvaliteediklassid õigesti vähemalt 80 protsendil veise-, sea- või lambarümpadest.

**§ 7. Määruse kehtetuks tunnistamine**

Maaeluministri 27. juuni 2018. a määrus nr 41 „Veise-, sea- ja lambarümpade kvaliteediklasside määramise täpsemad nõuded ning kvaliteediklasside määramiseks tunnustamise kord“ (RT I, 04.11.2020, 14) tunnistatakse kehtetuks.

(allkirjastatud digitaalselt)

Piret Hartman

Regionaalminister

(allkirjastatud digitaalselt)

Marko Gorban

Kantsler